Proiect

PARLAMENTUL REPUBLICII MOLDOVA

LEGE

privind ameliorarea situaţiei economico-financiare a 

Companiei de leasing „Tehagroleasing” SRL 

 prin anularea unor obligaţiuni
Parlamentul adoptă prezenta lege organică
Art.1. ( Se anulează, la data intrării în vigoare a prezentei legi, dobînzile şi penalităţile calculate şi neachitate în termen de Compania de leasing „Tehagroleasing” SRL, aferente creditului tehnic acordat de Ministerul Finanţelor în anii 1997-1998.
Art.2. ( Se sistează, la data intrării în vigoare a prezentei legi, calcularea dobînzilor şi a penalităţilor faţă de Compania de leasing „Tehagroleasing” SRL, aferente creditului tehnic acordat de Ministerul Finanţelor în anii 1997-1998.
Art.3. ( La aplicarea impozitului pe venit, venitul obţinut în urma anulării obligaţiunilor în cauză se consideră venit neimpozabil.

Preşedintele Parlamentului
NOTĂ INFORMATIVĂ

pe marginea proiectului de lege privind ameliorarea situaţiei economico-financiare a Companiei de leasing “Tehagroleasing” SRL  

prin anularea unor obligaţiuni 

În conformitate cu prevederile Legii bugetului pe anii 1997-1998, Ministerul Finanţelor, de comun acord cu Ministerul Industriei, Ministerul Agriculturii şi Industriei Alimentare, a acordat Companiei credit tehnic în valoare de 42545 mii lei în baza contractelor semnate de Companie cu Creditorul de Stat - Ministerul Finanţelor şi Ministerul Agriculturii şi Industriei Alimentare – Garant pentru procurarea tehnicii şi utilajului agricol şi transmiterea în leasing producătorilor agricoli. 

În afară de aceasta, Ministerul Finanţelor, în baza contractelor, a calculat în această perioadă dobînzi la creditele acordate de circa 12828 mii lei şi penalităţi - 1298 mii lei.

De tehnică agricolă au beneficiat peste 380 de agenţi economici din sectorul agrar, cărora li s-au livrat 550 tractoare, inclusiv 420 de tipul T-70 S/V, 130 tractoare MTZ-80(82), circa 400 pluguri, peste 200 grape cu discuri şi alte peste 750 unităţi maşini şi utilaje agricole.

În perioada de activitate, s-a deteriorat încontinuu mediul economic în sectorul agrar, au apărut diverse situaţii neprevăzute la momentul alocării creditelor care n-au fost specificate în contractele de creditare. Compania s-a confruntat şi cu alte greutăţi considerabile, ce au influenţat rambursarea creditelor, spre exemplu, calamităţile naturale pe parcursul mai multor ani, din cauza cărora, recoltele obţinute la majoritatea culturilor  în unele cazuri nici nu au asigurat recuperarea cheltuielilor depuse de producătorii agricoli. 

Un impact negativ asupra activităţii Companiei l-a avut şi implementarea Programului Naţional „Pămînt” şi lipsa infrastructurii care urma să fie creată după finalizarea Programului.

Astfel, în anii 1999-2000, din numărul total de 204 al clienţilor iniţiali ai Companiei, 110 s-au reorganizat prin Programul Naţional „Pămînt”, dintre care 89  de agenţi s-au reorganizat şi au format circa 200 de agenţi economici noi cu diverse forme juridice, iar tehnica le-a fost retransmisă, conform noilor contracte; 15 întreprinderi s-au reorganizat fără a forma agenţi economici noi, iar tehnica şi echipamentul agricol au fost retrase de la fostele întreprinderi şi nu au fost retransmise altor solicitanţi (în special, tractoare T-70C), din cauza deteriorării, de regulă, acestora şi din alte motive. Astfel, valoarea tehnicii la care nu se calculează plăţile de leasing din motivul retragerii, precum şi aflată la arendaşi, dosarele cărora se află în proces de examinare în judecătoria economică la data de 01.01.03 constituia 2425 mii lei, iar la data de 01.01.07 – 1447 mii lei.

Reorganizarea şi privatizarea fostelor gospodării agricole colective în formaţiuni private, fără o asistenţă metodologică, tehnică şi financiară din partea statului, practic, le-au lăsat să-şi rezolve singure problemele vitale ale activităţii lor, legate în special de creditare pentru mijloacele circulante, de asigurarea roadei, de comercializarea producţiei agricole, ş.a.

În perioada anilor 1999-2006 agenţilor economici care nu îşi onorează obligaţiile contractuale şi au datorii restante le-au fost înaintate peste 180 cereri de chemare în judecată, valoarea totală a acţiunilor fiind de peste 21 mil. lei. Pînă în prezent instanţele de judecată au emis hotărîri în favoarea Companiei, eliberînd  titluri executorii în sumă de peste 19 mil. lei. 

În aceşti ani s-au efectuat achitări silite prin titluri executorii în sumă de 1949 mii lei şi casate la cheltuieli datoriile întreprinderilor în sumă de 2600 mii lei, majoritatea fiind casate în temeiul încheierilor organelor judecătoreşti despre lipsa patrimoniului şi imposibilitatea încasării lor.

Conform situaţiei la data de 01.01.07, suma debitoare constituie 18835 mii lei, inclusiv cu titluri executorii - 12578 mii lei, conform anexei. Majoritatea agenţilor economici şi-au suspendat activitatea şi nu dispun de patrimoniu, care ar putea fi încasat în contul datoriei, dintre care foştii conducători ai multor gospodării ţărăneşti  şi SRL lipsesc, sunt plecaţi cu traiul peste hotare, din care motiv instanţele judecătoreşti şi de executare sunt lipsite de posibilitatea de examinare a situaţiei şi executare a documentelor executorii respective, altele au fost lichidate din motivul insolvabilităţii şi a lipsei de patrimoniu, iar multe gospodării ţărăneşti şi individuale dispun doar de spaţiul locativ. Din acest motiv, o mare parte din creanţe urmează a fi casate la pierderi.

Pînă în prezent nu este soluţionată problema achitării datoriei Ministerului Apărării faţă de Companie în  sumă de 751 mii lei pentru produsele alimentare livrate în baza contractelor în anii 1999-2001 şi a 30 mii lei - de către Consiliul Raional Floreşti pentru materialele de construcţie livrate în anul 1999 la construcţia gazoductului Floreşti-Gura Căinarului-Lunga-Mărculeşti.

În pofida acestor dificultăţi întâlnite pe parcursul anilor de activitate, din suma totală de 56671 mii lei pînă în prezent s-au achitat 33850 mii lei, sau 59,7 la sută din care pe perioada de restructurare a Companiei 11003 mii lei, inclusiv, la achitarea creditului 7806 mii lei, dobînzii 3060 mii lei, penalităţi 137 mii lei. Conform hotărîrii organelor supreme ale RM au fost anulate penalităţi în sumă de 1044 mii lei. Datoria, la data de 01 aprilie 2007, constituie 20546 mii lei, inclusiv credite - 17046 mii lei, dobînzi - 4629 mii lei şi penalităţi - 102 mii lei.

Deoarece Compania pînă în anul 2009 are încheiat Acord-memorandum cu Consiliul Creditorilor, problemele create nu vor permite achitarea integrală a datoriei faţă de Creditor - Ministerul Finanţelor. 

În contextul celor expuse, considerăm oportună promovarea prezentului proiect de lege.

